ང་ཚོའི་ལོ་ངོ་གཅིག་གི་སྔོན་ཙམ་ནས་མཛད་རིམ་འདི་གོ་སྒྲིག་བྱས་ཤིང་།སྤྱིར་༧གོང་ས་སྐྱབས་མགོན་ཆེན་པོའི་དབུས་ངེས་དོན་གྱི་སྐྱེས་བུ་ཆེན་པོ་རྣམ་གྱི་དགོངས་བཞེད་ལྟར་ང་ཚོ་སེམས་ཀྱི་གཏིང་ནས་ཆོས་ལུགས་རིས་སུ་མ་ཆད་པར་དད་པ་དང་དག་སྣང་ཡོད་ལ།གུ་རུ་རིན་པོ་ཆེ་ཡང་སྤྱིར་སངས་རྒྱས་ཀྱི་བསྟན་པ་དང་།དམིགས་སུ་བོད་གངས་ཅན་གྱི་སྐྱེ་འགྲོ་ཡོངས་ལ་ཐུན་མོང་དུ་བཀའ་དྲིན་ཆེ་བ་ཡིན་ན་ཡང་།གསང་སྔགས་སྔ་འགྱུར་བའི་ངོས་ནས་དམིགས་བསལ་གྱི་ལས་འཕྲོ་ངེས་ཅན་ཞིག་ཡོད་པ་དང་།རྒྱུ་མཚན་དེའི་དབང་གིས་ཐེངས་འདིའི་སྤྲེལ་ཟླའི་ཚེས་བཅུ་ཆེན་མོའི་ཐད་ལ་ཡང་གཞན་ལས་ལྷག་པའི་འགན་འཁྲི་མང་ཙམ་ཞིག་ཡོད་པའི་ངོས་འཛིན་བྱེད་ཀྱི་ཡོད།ང་ཚོའི་ལས་རིམ་འདི་མུ་མཐུད་རྒྱ་ཆེ་རུ་ཕྱིན་ཅིང་།ཐའེ་ཝན་གྱི་སྔ་འགྱུར་རྙིང་མ་པའི་ཆོས་ཚོགས་ཕལ་མོ་ཆེ་གཅིག་རྗེས་གཉིས་མཐུད་དུ་མཉམ་ཞུགས་གནང་བར་མ་ཟད།ཐའེ་ཝན་གྱི་རྒྱ་བརྒྱུད་ནང་བསྟན་གྱི་བླ་ཆེན་ཁག་ཧ་ཅང་མང་པོ་ཞིག་གིས་བསམ་ཡུལ་ལས་འདས་པའི་རྒྱབ་སྐྱོར་དང་བསྔགས་བརྗོད་གནང་བ་དེས་ང་ཚོ་ལ་སྤོབས་པ་སྔར་ལས་ཆེ་བ་ཞིག་ཐོབ་ཏུ་བཅུག་ཡོད།གུ་རུ་རིན་པོ་ཆེའི་ཐུགས་རྗེ་དང་རིས་སུ་མ་ཆད་པའི་ཆོས་གྲོགས་དག་གི་དག་སྣང་དང་བརྩེ་དུང་གི་རྒྱབ་སྐྱོར་ལ་བརྟེན་ནས་དེ་རིང་ང་ཚོའི་གུ་རུ་རིན་པོ་ཆེའི་དུས་ཆེན་ཁྱད་པར་ཅན་འདི་སྲུང་བརྩི་ཞུ་ཐུབ་པ་བྱུང་བ་ནི་ཧ་ཅང་གཟི་བརྗིད་ཆེན་པོ་ཞིག་རེད་ཅེས་ངས་ཡང་བསྐྱར་ནན་ཏན་བྱས་ནས་ཞུ་འདོད་བྱུང་།བོད་པ་ཚོས་རྒྱུན་དུ།བོད་ཀྱི་བླ་མའི་སྐལ་བ་གུ་རུ་ཉིད།།ལྷ་སྐལ་ཇོ་བོ་ཐུགས་རྗེ་ཆེན་པོ་ཡིན།།ཞེས་ལབ་ཀྱིན་ཡོད་ལ།སེམས་ཀྱི་གཏིང་ནས་ཀྱང་འཕགས་པ་སྤྱན་རིས་གཟིགས་དང་གུ་རུ་རིན་པོ་གཉིས་ལ་ཆེས་ཐུན་མོང་མིན་པའི་ལས་འཕྲོའི་འབྲེལ་བ་ཞིག་ཡོད་པའི་ཡིད་ཆེས་བྱེད་ཀྱི་ཡོད།